b'\n_START_ARTICLE_\nEino Kilpi\n_START_SECTION_\nLiberaalina porvarina\n_START_PARAGRAPH_\nEino Blomros syntyi Uudessakaupungissa ompelija Aina Blomrosin aviottomana lapsena, mutta p\xc3\xa4\xc3\xa4si kodin k\xc3\xb6yhyydest\xc3\xa4 huolimatta opintielle. H\xc3\xa4n kirjoitti ylioppilaaksi vuonna 1910 ja l\xc3\xa4hti opiskelemaan yliopistoon Helsinkiin, jossa my\xc3\xb6s suomensi sukunimens\xc3\xa4 Kilveksi. H\xc3\xa4n joutui keskeytt\xc3\xa4m\xc3\xa4\xc3\xa4n opintonsa kahden vuoden kuluttua lainarahojen loputtua ja ryhtyi toimittajaksi, ensin lyhytaikaisesti kotikaupungissaan ilmestyneeseen Vakka-Suomeen. Kilpi toimi sitten vuosina 1912\xe2\x80\x931919 toimittajana Turun Sanomissa ja oli lehden tavoin poliittisesti liberaali ja l\xc3\xa4hell\xc3\xa4 nuorsuomalaisten vasenta siipe\xc3\xa4. H\xc3\xa4n pysytteli sivussa sis\xc3\xa4llissodan tapahtumista. Tavattuaan tulevan vaimonsa Sylvi-Kyllikki Kilven (omaa sukua Sinervo) h\xc3\xa4n l\xc3\xa4heni kuitenkin sosiaalidemokraatteja. Pari vihittiin kes\xc3\xa4ll\xc3\xa4 1920 ja pari kuukautta Rauman Sanomien p\xc3\xa4\xc3\xa4toimittajana ollut Eino Kilpi siirtyi Tampereelle sosiaalidemokraattisen Kansan Lehden toimittajaksi.\n_START_SECTION_\nSosiaalidemokraattina\n_START_PARAGRAPH_\nKun Anton Huotari siirtyi Helsinkiin, Kilvest\xc3\xa4 tuli seuraavana vuonna (1921) Kansan Lehden p\xc3\xa4\xc3\xa4toimittaja; h\xc3\xa4n jatkoi teht\xc3\xa4v\xc3\xa4ss\xc3\xa4 vuoteen 1932. Sosiaalidemokraattisen vakaumuksensa vahvistuttua h\xc3\xa4n tuli my\xc3\xb6s mukaan kunnallispolitiikkaan, ja h\xc3\xa4net valittiin Tampereen kaupunginvaltuuston ja -hallituksen j\xc3\xa4seneksi sek\xc3\xa4 SDP:n Tampereen kunnallisj\xc3\xa4rjest\xc3\xb6n puheenjohtajaksi. SDP:ss\xc3\xa4 Kilvest\xc3\xa4 tuli vakaa V\xc3\xa4in\xc3\xb6 Tannerin linjan kannattaja. H\xc3\xa4net nimitettiin \xe2\x80\x93 j\xc3\xa4lleen Huotarin seuraajana \xe2\x80\x93 my\xc3\xb6s Suomen Sosialidemokraatin p\xc3\xa4\xc3\xa4toimittajaksi helmikuussa 1932 nimenomaan puolueen \xe2\x80\x9dtannerilaisten\xe2\x80\x9d edustajana. Ensimm\xc3\xa4isen kansanedustajakautensa p\xc3\xa4\xc3\xa4tytty\xc3\xa4 vuonna 1933 Kilpi uppoutui p\xc3\xa4\xc3\xa4toimittajan ty\xc3\xb6h\xc3\xb6ns\xc3\xa4, mutta toimi my\xc3\xb6s Helsingin kunnallispolitiikassa._NEWLINE_Kilpi pysyi puoluejohdon tannerilaisen linjan tukijana l\xc3\xa4pi 1930-luvun ja sotavuosien, mutta alkoi jatkosodan aikana tukea rauhanoppositiota. Jo tammikuun alussa 1942 h\xc3\xa4n oli p\xc3\xa4\xc3\xa4kirjoituksessaan \xe2\x80\x9dL\xc3\xa4himm\xc3\xa4t huolemme\xe2\x80\x9d ehdottanut erillisrauhaa Suomen ja Neuvostoliiton v\xc3\xa4lille, mink\xc3\xa4 sensuuri oli vahingossa p\xc3\xa4\xc3\xa4st\xc3\xa4nyt l\xc3\xa4pi. Kilpi ei esiintynyt rauhanopposition riveiss\xc3\xa4 yht\xc3\xa4 avoimesti kuin vaimonsa ja j\xc3\xa4tti allekirjoittamatta Kolmenkymmenenkolmen kirjelm\xc3\xa4n, mutta Tanner ei silti pit\xc3\xa4nyt h\xc3\xa4nt\xc3\xa4 en\xc3\xa4\xc3\xa4 \xe2\x80\x9dt\xc3\xa4ysin luotettavana\xe2\x80\x9d._NEWLINE_Sodan j\xc3\xa4lkeen Kilpi my\xc3\xb6t\xc3\xa4ili SDP:n vasemmalle kallistuvaa puolueoppositiota, mutta yritti yh\xc3\xa4 v\xc3\xa4ltt\xc3\xa4\xc3\xa4 konfliktia puolueen johdon kanssa. H\xc3\xa4net valittiin sosiaaliministeriksi Paasikiven III hallitukseen 1945 ja opetusministeriksi Pekkalan hallitukseen 1946. Samana syksyn\xc3\xa4 Sylvi-Kyllikki Kilpi loikkasi SDP:st\xc3\xa4 SKDL:\xc3\xa4\xc3\xa4n yhdess\xc3\xa4 kansanedustaja Atos Wirtasen kanssa. Kun Wirtanen maaliskuussa 1947 oli erotettu sosiaalidemokraattien Arbetarbladetin p\xc3\xa4\xc3\xa4toimittajan paikalta, Kilpi puolusti h\xc3\xa4nt\xc3\xa4 Suomen Sosialidemokraatin sivuilla. Rangaistuksena t\xc3\xa4st\xc3\xa4 lehte\xc3\xa4 julkaisevan Kansanvallan johtokunta p\xc3\xa4\xc3\xa4tti 2. huhtikuuta erottaa vuorostaan Kilven p\xc3\xa4\xc3\xa4toimittajan teht\xc3\xa4v\xc3\xa4st\xc3\xa4. Kun puolueen johtoa edustava \xe2\x80\x9dasevelijuntta\xe2\x80\x9d pudotti h\xc3\xa4net my\xc3\xb6s Helsingin kaupunginhallituksesta, p\xc3\xa4\xc3\xa4tti Kilpikin siirty\xc3\xa4 kansandemokraatteihin.\n_START_SECTION_\nKansandemokraattina\n_START_PARAGRAPH_\nSKDL:ss\xc3\xa4 Kilvelle tarjottiin heti k\xc3\xa4telyss\xc3\xa4 J. W. Kedon kuoleman j\xc3\xa4ljilt\xc3\xa4 vapautunutta puheenjohtajan paikkaa, josta h\xc3\xa4n kuitenkin kielt\xc3\xa4ytyi. Sen sijaan h\xc3\xa4nest\xc3\xa4 tuli toukokuussa 1948 sis\xc3\xa4ministeri erotetun Yrj\xc3\xb6 Leinon tilalle, kun SKDL ei halunnut luopua paikasta, mutta muut hallituspuolueet eiv\xc3\xa4t halunneet uutta kommunistia sis\xc3\xa4ministeriksi. Sit\xc3\xa4 ennen h\xc3\xa4n oli ehtinyt olla lyhyen aikaa valtion tiedotuslaitoksen johtajana. Sis\xc3\xa4ministerikausi p\xc3\xa4\xc3\xa4ttyi muutaman kuukauden kuluttua vaaleihin, joissa Kilpi palasi eduskuntaan SKDL:n edustajana. SKDL:ss\xc3\xa4 h\xc3\xa4n edusti hyvin maltillista linjaa ja kohosi kes\xc3\xa4ll\xc3\xa4 1949 puolueen varapuheenjohtajaksi, jona toimi vuoteen 1962. Eduskunnassa Kilpi oli sivistysvaliokunnan puheenjohtaja 1950\xe2\x80\x931954 ja 1955\xe2\x80\x931962. H\xc3\xa4n kuului my\xc3\xb6s Pohjoismaiden neuvoston Suomen valtuuskuntaan 1956\xe2\x80\x931962._NEWLINE_Kilpi oli vuoden 1956 presidentinvaalissa SKDL:n ehdokkaana ja sai 18,7\xc2\xa0% \xc3\xa4\xc3\xa4nist\xc3\xa4 ja 56 valitsijamiest\xc3\xa4. Kilven valitsijamiehet siirtyiv\xc3\xa4t taktisista syist\xc3\xa4 kannattamaan vaalin toisella kierroksella osa Fagerholmia ja osa Kekkosta, mik\xc3\xa4 vaikutti vaalin ratkeamiseen Kekkosen eduksi. Kilpi oli itse ollut presidentin valitsijamiehen\xc3\xa4 vaaleissa 1931 ja 1950._NEWLINE_Kun SKDL vuoden 1958 eduskuntavaaleissa kohosi suurimmaksi puolueeksi, presidentti Urho Kekkonen antoi vaalien j\xc3\xa4lkeen hallitustunnustelijan teht\xc3\xa4v\xc3\xa4n ensimm\xc3\xa4isen\xc3\xa4 Kilvelle. Kyseess\xc3\xa4 oli pelkk\xc3\xa4 muodollinen ele, sill\xc3\xa4 SDP ja TPSL kielt\xc3\xa4ytyiv\xc3\xa4t suoralta k\xc3\xa4delt\xc3\xa4 osallistumasta Kilven johtamaan hallitukseen, joten h\xc3\xa4n luopui tunnusteluista jo seuraavana p\xc3\xa4iv\xc3\xa4n\xc3\xa4.\n_START_SECTION_\nPerhe\n_START_PARAGRAPH_\nEino ja Sylvi-Kyllikki Kilven poika oli toimittaja ja kansanedustaja Kalevi Kilpi. Kirjailija Elvi Sinervo oli Sylvi-Kyllikki Kilven siskona Eino Kilven k\xc3\xa4ly. Sinervon puoliso taas oli poliitikko Mauri Ry\xc3\xb6m\xc3\xa4._NEWLINE_Eino, Sylvi-Kyllikki ja Kalevi Kilpi on haudattu perhehautaan Honkanummen hautausmaalle Vantaalle.'